九誦 周公
作者：鮮于侁
朝代：宋

paragraphs: 噫嗟兮文公，巋然兮秘宇。
悵王室兮多難，獨勤勞兮左右。
四國流言兮冲人不知，東征問罪兮慆慆不歸。
大電以風兮天威震驚，弁啓金縢兮衮衣有光。
公之心兮大成文武，公之子兮建侯啓土。
山川兮附庸，奄鳬繹兮龜蒙。
萬子孫兮承祀，億兆人兮仰止。
惟天子之歎嗟兮不復見於寤寐。
何莽新之假攝兮文奸言而欺一世，造作詭故而戕劉兮亦亟殄宗而絕嗣。
公之聖而德協天兮何妄人之輒自擬，俾其顛而不終兮天實表公衷而警後。
肅進拜於廟堂兮宜奉時之牲酒。
鼓鐘兮在宮，琴瑟兮在堂。
神之格兮樂享，民欣欣兮不忘。